《虎丘燕集送□□□之秣陵分赋姑苏台》
元代·瞿智

高台崔巍插天起，势压雄城三百里。云窗雾阁迷烽烟，日日吴王醉西子。

桂膏兰烬烧春云，锦丝瑶管空中闻。甲兵重来破歌舞，粲齿修眉散如雨。

双钩带血不敢飞，城荒草碧春风吹。祇今惟有台前月，曾照吴宫花发时。

慷慨悲歌叹陈迹，霜乌怨啼枫叶赤。明朝送客过钟陵，西望茫茫五湖白。

作者简介：智一名荣智，字睿夫，一字惠夫，其先嘉定州人。父晟，迁昆山。兄信字实夫，时齐名，称二瞿先生。智嗜学明《易》，至正间，宪司试辟后青龙镇学教谕，摄绍兴府录判，寻弃官去。睿夫博雅能诗，以书法钩勒兰花，笔致妙绝。时寓华亭，所居有通波阁。与黄晋卿、段吉甫、李季和、成原常、张伯雨诸君友善。